
Négylábú robot mozgás elemzés LEGO Mindstorms elemkészlettel

Kulcsszavak: robotika;mindstorms;programozás
A projekt célja egy olyan periodikusan ismétlődő mozgás megvalósítása volt, amely lehetővé teszi, hogy egy négy lábon járó robot stabilan és hatékonyan közlekedjen két motor segítségével, különböző sebességek mellett, minimalizálva a súlypontáthelyezéssel kapcsolatos problémákat. A megvalósításhoz LEGO Mindstorms EV3 platformot használtunk, amely lehetőséget biztosít a robot mozgásának precíz vezérlésére és a lábak szinkronizált működtetésére. A robot stabilitása érdekében figyelembe kellett venni a súlypont dinamikáját, valamint a járás közbeni mozgás és erők hatását a robot egyensúlyára.
A projekt során a mechanikai és programozási kihívások megoldására koncentráltunk, különös figyelmet fordítva a lábak elrendezésére, az egyes motorok működésére és a robot dinamikai viselkedésére. Az Intelligent Brick porthiánya miatt két motorral oldottuk meg a robot járását, ami merőben megváltoztatta a robot dinamikai és programozási feltételeit. A kísérletek során különböző sebességi beállításokat teszteltünk és optimalizáltuk a járás stabilitását, hogy a robot a különböző sebességeken is képes legyen a járófelületektől függően, zökkenőmentesen közlekedni anélkül, hogy jelentős súlypontáthelyezési problémák lépnének fel.
A projekt hozzájárult a robotikai irányítási rendszerek két motoros, egyszerűbb mechanikai konstrukciók stabilitásának és mozgásának optimalizálásához. Az eredmények hasznosíthatók olyan alkalmazásokban, ahol a költségvetési korlátok, a mechanikai egyszerűség és a mozgás hatékonysága kulcsfontosságú tényezők.



